62024CJ0367
BREITHIÚNAS NA CÚIRTE (an tOchtú Dlísheomra)
10 Iúil 2025 (
*1
)
(Tarchur chun réamhrialú – Cumarsáid leictreonach – Rialachán (AE) 2015/2120 – Bearta chun rochtain ar idirlíon oscailte a áirithiú – Airteagal 3(3) – Oibleagáid ar sholáthraithe seirbhísí rochtana ar an idirlíon caitheamh go cothrom le trácht, gan idirdhealú, srianadh ná cur isteach – An fhéidearthacht do sholáthraithe den sórt sin bearta bainistithe tráchta réasúnta a chur chun feidhme – Rogha tharaife lena mbaineann teorannú ar bhandaleithead le haghaidh fís-sruthú)
I gCás C‑367/24,
IARRAIDH ar réamhrialú de bhun Airteagal 267 CFAE, ón Înalta Curte de Casaţie şi Justiţie (an Ard-Chúirt um Achomharc agus um Cheartas, an Rómáin), trí bhreith an 4 Aibreán 2024, a fuarthas ag an gCúirt an 23 Bealtaine 2024, sna himeachtaí
Autoritatea Naţională pentru Administrare şi Reglementare în Comunicaţii
v
Telekom România Mobile Communications,
tugann AN CHÚIRT (an tOchtú Dlísheomra),
agus í comhdhéanta mar seo a leanas: S. Rodin, Uachtarán Dlísheomra, O. Spineanu-Matei agus N. Fenger (Rapóirtéir), Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha a tíolacadh thar ceann na bpáirtithe seo a leanas:
–
Autoritatea Naţională pentru Administrare şi Reglementare în Comunicaţii, ag M.-R. Rudnic, A. Vasile agus V. Ş. Zgonea, i gcáil Gníomhairí,
–
Telekom România Mobile Communications, ag I. A. Hrisafi-Josan, avocată,
–
Rialtas na Rómáine, ag R. Antonie, E. Gane agus M. Chicu, i gcáil Gníomhairí,
–
Rialtas na Gearmáine, ag J. Möller agus R. Kanitz, i gcáil Gníomhairí,
–
Rialtas na hUngáire, ag D. Csoknyai agus Z. Fehér, i gcáil Gníomhairí,
–
an Coimisiún Eorpach, ag G. Conte, O. Gariazzo agus E. A. Stamate, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 3 de Rialachán (AE) 2015/2120 ó Pharlaimint na hEorpa agus ón gComhairle an 25 Samhain 2015 lena leagtar síos bearta maidir le rochtain oscailte ar an idirlíon agus lena leasaítear Treoir 2002/22/CE maidir le seirbhís uilíoch agus cearta úsáideoirí a bhaineann le líonraí agus seirbhísí cumarsáide leictreonaí agus Rialachán (AE) Uimh. 531/2012 maidir le fánaíocht a dhéanamh ar líonraí poiblí cumarsáide soghluaiste laistigh den Aontas (IO 2015 L 310, lch. 1).
2
Rinneadh an iarraidh sin in imeachtaí idir an Autoritatea Națională pentru Administrare și Reglementare în Comunicații (an tÚdarás Náisiúnta Bainistíochta agus Rialaithe Cumarsáide, an Rómáin) (‘ANCOM’) agus Telekom România Mobile Communications S.A. maidir le cinneadh ón údarás sin go raibh rogha tharaife a mhol an chuideachta sin ar neamhréir leis na hoibleagáidí faoi dhlí an Aontais agus d’ordaigh sé don chuideachta sin deireadh a chur le haon láimhseáil idirdhealaitheach d’fhís-sruthú i gcomparáid le catagóirí eile tráchta.
An dlí
3
Luaitear an méid seo a leanas in aithrisí 6 go 9, 11 agus 15 a ghabhann le Rialachán 2015/2120:
‘(6)
Ba cheart go mbeadh sé de cheart ag úsáideoirí deiridh rochtain a bheith acu ar fhaisnéis agus ar ábhar agus iad a scaipeadh, agus feidhmchláir agus seirbhísí a úsáid agus a sholáthar, gan aon idirdhealú, trína seirbhís rochtana ar an idirlíon. [...]
(7)
D’fhonn a gcearta rochtain a fháil ar fhaisnéis agus ar ábhar agus an fhaisnéis agus an t‑ábhar sin a dháileadh, feidhmchláir agus seirbhísí a sholáthar agus a úsáid, a fheidhmiú, ba cheart go mbeadh an tsaoirse ag úsáideoirí deiridh teacht ar chomhaontú le soláthraithe seirbhísí rochtana ar an idirlíon le haghaidh taraifí agus toirteanna sonracha sonraí agus luasanna sonracha na seirbhíse rochtana ar an idirlíon. Le comhaontuithe den sórt sin, mar aon le cleachtais tráchtála na soláthraithe seirbhísí rochtana ar an idirlíon, níor cheart go gcuirfí teorainneacha maidir leis na cearta sin a fheidhmiú agus, ar an gcaoi sin teacht timpeall ar fhorálacha an Rialacháin seo maidir le rochtain oscailte ar an idirlíon a choimirciú. Ba cheart go dtabharfaí an chumhacht do na húdaráis náisiúnta rialála idirghabháil a dhéanamh i gcoinne comhaontuithe nó i gcoinne cleachtas tráchtála arb é is toradh orthu, i ngeall ar a bhfairsinge, cásanna ina laghdaítear rogha na n‑úsáideoirí deiridh ar bhonn ábharach agus go praiticiúil. Chun na críche sin, ba cheart, inter alia, go gcuirfí san áireamh leis an measúnú a dhéanfar ar chomhaontuithe agus ar chleachtais tráchtála na suímh faoi seach ar an margadh atá ag na soláthraithe seirbhísí rochtana ar an idirlíon agus atá ag na soláthraithe ábhair, feidhmchlár agus seirbhísí lena mbaineann. Ba cheart go mbeadh ceanglas ar údaráis náisiúnta rialála agus ar údaráis inniúla eile, mar chuid den fheidhm atá acu i ndáil le faireachán agus le forfheidhmiú, idirghabháil a dhéanamh i gcás ina mbainfí an bonn ó bhunbhrí na gceart sin mar thoradh ar shocruithe nó ar chleachtais tráchtála.
(8)
Agus seirbhísí rochtana ar an idirlíon á soláthar, ba cheart cóir chomhionann a chur ar an trácht ar fad, gan idirdhealú, srianadh ná cur isteach air, go neamhspleách ar an seoltóir, ar an bhfaighteoir, ar an ábhar, ar an bhfeidhmchlár, ar an tseirbhís ná ar an trealamh teirminéil. De réir phrionsabail ghinearálta dhlí an Aontais agus de réir an chásdlí shocraithe, níor cheart caitheamh le cásanna inchomparáide ar bhealach difriúil agus níor cheart caitheamh le cásanna difriúla ar an mbealach céanna ach amháin má tá údar maith oibiachtúil le cóir den sórt sin.
(9)
Is é is cuspóir le bainistiú tráchta réasúnta cur le húsáid éifeachtúil a bhaint as acmhainní líonra agus leis an gcáilíocht fhoriomlán tarchuir a bharrfheabhsú, ag freagairt do na ceanglais cáilíochta seirbhíse atá difriúil go hoibiachtúil a bhaineann le catagóirí sonracha tráchta, agus dá bhrí sin na ceanglais a bhaineann leis an ábhar, leis na feidhmchláir agus leis na seirbhísí a tharchuirtear. Ba cheart go mbeadh na bearta um bhainistiú tráchta réasúnta arna gcur i bhfeidhm ag soláthraithe seirbhísí rochtana ar an idirlíon trédhearcach, neamh-idirdhealaitheach agus comhréireach agus níor cheart iad a bhunú ar chúinsí tráchtála. Na ceanglais le go mbeadh na bearta bainistithe tráchta neamh-idirdhealaitheach, ní chuirtear cosc leo ar sholáthraithe seirbhísí rochtana ar an idirlíon bearta bainistithe tráchta a chur chun feidhme lena ndéantar catagóirí sonracha tráchta a dhifreáil chun an cháilíocht fhoriomlán tarchuir a bharrfheabhsú. Maidir le haon difreáil den sórt sin, chun an cháilíocht fhoriomlán agus eispéireas an úsáideora a bharrfheabhsú, níor cheart é a dhéanamh ach amháin ar bhonn ceanglais teicniúla oibiachtúla cáilíochta seirbhíse (mar shampla, i ndáil le haga folaigh, giodam, caillteanas paicéid, agus leathanbhanda) na gcatagóirí difriúla tráchta, agus ní ar bhonn cúinsí tráchtála. Ba cheart go mbeadh bearta bainistithe tráchta difreála den sórt sin comhréireach i ndáil leis an gcuspóir an cháilíocht fhoriomlán a bharrfheabhsú agus ba cheart go gcuirfidís cóir chomhionann ar thrácht coibhéiseach. Níor cheart bearta den sórt sin a choimeád ar bun níos faide ná mar is gá.
[...]
(11)
Aon chleachtais bainistithe tráchta a théann níos faide ná bearta um bhainistiú tráchta réasúnta den sórt sin, trí bhlocáil, moilliú, athrú, srianadh, cur isteach ar ábhar, feidhmchláir nó seirbhísí sonracha, nó trí dhíghrádú nó idirdhealú a dhéanamh idir aicmí sonracha ábhair, feidhmchlár nó seirbhísí, ba cheart toirmeasc a chur orthu, faoi réir na n‑eisceachtaí atá leagtha síos sa Rialachán seo atá sainithe agus a bhfuil údar maith leo. Ba cheart go mbeadh na heisceachtaí sin faoi réir léirmhíniú dian agus cheanglais na comhréireachta. Ba cheart ábhar sonrach, feidhmchláir shonracha agus seirbhísí sonracha a chosaint, agus catagóirí sonracha de na nithe sin freisin, de dheasca an tionchar diúltach ar roghanna an úsáideora deiridh agus ar an nuáil a bhaineann le blocáil nó bearta sriantacha eile nach dtagann faoi raon feidhme na n‑eisceachtaí a bhfuil údar maith leo. [...]
[...]
(15)
[...] d’fhéadfadh bearta a théann thar bhearta um bhainistiú tráchta réasúnta den sórt sin bheith riachtanach freisin chun plódú líonra atá ag bagairt a chosc, is é sin, cásanna ina mbeidh plódú ar tí tarlú, agus chun maolú a dhéanamh ar éifeachtaí an phlódaithe líonra, i gcás nach dtarlaíonn plódú den sórt sin ach go sealadach agus in imthosca eisceachtúla. Le prionsabal na comhréireachta, ceanglaítear, le bearta bainistithe tráchta bunaithe ar an eisceacht sin, go gcuirfí cóir chomhionann ar chatagóirí coibhéiseacha tráchta. Ba cheart plódú sealadach a thuiscint mar thagairt do staideanna sonracha gearrthéarmacha, i gcás ina bhfuil méadú tobann ar líon na n‑úsáideoirí sa bhreis ar na húsáideoirí rialta, nó méadú tobann ar an éileamh ar sheirbhís shonracha, fheidhmchláir shonracha, nó ar ábhar sonrach, a d’fhéadfadh bheith mar chúis le róshreabhadh in acmhainn tarchurtha roinnt de na heilimintí den líonra agus frithghníomhacht cuid eile den líonra a laghdú. [...] Ba cheart plódú eisceachtúil a thuiscint mar thagairt do staideanna neamh-intuartha agus dosheachanta plódaithe, i líonraí fosaithe agus soghluaiste araon. [...] An gá atá le bearta um bhainistiú tráchta réasúnta a chur i bhfeidhm a théann thar bearta bainistithe tráchta réasúnta chun éifeachtaí plódaithe líonra sealadacha nó eisceachtúla a chosc nó a mhaolú, níor cheart go dtabharfaí an deis leis do sholáthraithe seirbhísí rochtana ar an idirlíon teacht timpeall ar an toirmeasc ginearálta ar bhlocáil, moilliú, athrú, teorannú cur isteach díghrádú nó idirdhealú a dhéanamh idir ábhar sonrach, feidhmchláir shonracha nó seirbhísí sonracha, nó aicmí sonracha díobh. Plódú sa líonra a mhaireann níos faide nó a tharlaíonn arís agus arís eile agus nach bhfuil eisceachtúil nó sealadach, ba cheart nach mbeifí in ann, leis, leas a bhaint as eisceacht den sórt sin agus ba cheart dul i ngleic leo trí acmhainn an líonra a leathnú.’
4
Foráiltear don mhéid seo a leanas in Airteagal 1(1) den Rialachán sin, dar teideal ‘Ábhar agus raon feidhme’:
‘Leis an Rialachán seo, bunaítear rialacha comhchoiteanna chun go ndéanfar an chóir chomhionann agus neamh-idirdhealaitheach a chuirtear ar thrácht i ndáil le soláthar seirbhísí rochtana ar an idirlíon agus cearta úsáideoirí deiridh a choimirciú.’
5
Foráiltear le hAirteagal 3(1) go (3) den Rialachán sin:
‘1.   Beidh sé de cheart ag úsáideoirí deiridh rochtain a fháil ar fhaisnéis agus ar ábhar agus an fhaisnéis agus an t‑ábhar sin a dháileadh, feidhmchláir agus seirbhísí a fheidhmiú, agus a úsáid agus an trealamh teirminéil is rogha leo a úsáid, beag beann ar shuíomh an úsáideora dheiridh nó an tsoláthraí, ar shuíomh, ar thionscnamh nó ar cheann scríbe na faisnéise, an ábhair, an fheidhmchláir nó na seirbhíse, trína seirbhís rochtana ar an idirlíon.
[...]
2.   Ní chuirfear teorainn ar fheidhmiú chearta úsáideoirí deiridh a leagtar síos i mír 1 le comhaontuithe idir soláthraithe seirbhísí rochtana ar an idirlíon agus úsáideoirí deiridh a bhaineann le coinníollacha tráchtála agus teicniúla agus le saintréithe seirbhísí rochtana ar an idirlíon amhail praghas, toirteanna sonraí nó luas sonraí, agus aon chleachtais tráchtála arna ndéanamh ag soláthraithe seirbhísí rochtana ar an idirlíon.
3.   Cuirfidh soláthraithe seirbhísí rochtana ar an idirlíon cóir chomhionann ar an trácht ar fad, agus seirbhísí rochtana ar an idirlíon á soláthar, gan idirdhealú, srianadh ná cur isteach air, agus beag beann ar an seoltóir, ar an bhfaighteoir, ar an ábhar ar a bhfuarthas rochtain nó a leithdháileadh, ar na feidhmchláir nó na seirbhísí a úsáideadh nó a soláthraíodh, nó ar an trealamh teirminéil a úsáideadh.
Ní chuirfidh an chéad fhomhír cosc ar sholáthraithe seirbhísí rochtana ar an idirlíon bearta um bhainistiú tráchta réasúnta a chur chun feidhme. D’fhonn a mheas go bhfuil siad réasúnta, beidh bearta den sórt sin trédhearcach, neamh-idirdhealaitheach agus comhréireach agus ní bheidh siad bunaithe ar chúinsí tráchtála ach ar cheanglais cháilíochta seirbhíse chatagóirí sonracha tráchta atá éagsúil go hoibiachtúil. Le bearta den sórt sin, ní chumhdófar faireachán ar an ábhar sonrach agus ní choimeádfar iad níos faide ná mar is gá.
Ní dhéanfaidh soláthraithe seirbhísí rochtana ar an idirlíon bearta bainistithe tráchta a chur i bhfeidhm a théann níos faide ná na bearta a leagtar amach sa dara fomhír, agus go háirithe ní dhéanfaidh siad ábhar sonrach, feidhmchláir shonracha nó seirbhísí sonracha, nó cineálacha sonracha díobh sin, a bhlocáil, a mhoilliú, a athrú, cur isteach air nó orthu, a shrianadh, a dhíghrádú nó idirdhealú a dhéanamh eatarthu, ach amháin go feadh an méid is gá, agus do thréimhse nach faide ná mar is gá, chun an méid seo a leanas a dhéanamh:
(a)
reachtaíocht [...] a chomhlíonadh [...];
(b)
sláine agus slándáil an líonra [...] a chaomhnú [...];
(c)
plódú líonra atá ag bagairt a chosc agus maolú a dhéanamh ar éifeachtaí a éiríonn as plódú eisceachtúil nó sealadach ar an líonra, ar choinníoll go gcuirtear cóir chomhionann ar chatagóirí coibhéiseacha tráchta.’
An díospóid sna príomhimeachtaí agus an cheist a tharchuirtear
6
Is gnóthas é Telekom România Mobile Communications atá gníomhach in earnáil na teileachumarsáide.
7
Le héifeacht ón 15 Deireadh Fómhair 2017, mar chuid den tseirbhís rochtana ar an idirlíon a thairgtear i síntiúis mhóibíleacha áirithe agus, ón 13 Samhain 2017, i gcás tairiscintí áirithe cártaí réamhíoctha, thairg Telekom România Mobile Communications rogha ar a dtugtar ‘Bonus Net Nelimitat’ (‘Bónas idirlín neamhtheoranta’).
8
Áirítear sa bhunphraghas le haghaidh na síntiús nó cártaí sin méid míosúil sonraí is féidir a úsáid chun rochtain a fháil ar aon chineál tráchta, lena n‑áirítear fís-sruthú, le luas suas le 150 meigighiotán in aghaidh an tsoicind. Chomh maith le rochtain a fháil ar mhéid neamhtheoranta sonraí nach n‑áirítear a n‑úsáid sa bhunphraghas sin, cuirtear teorainn 1.5 meigighiotán in aghaidh an tsoicind ar a mhéad ar luas an tráchta de chineál fís-sruthaithe nuair a dhéanann an custaiméir lena mbaineann an ‘bónas idirlín neamhtheoranta’ a ghníomhachtú. Leis an teorannú sin, laghdaítear taifeach na bhfíseán. Má dhéanann an custaiméir lena mbaineann an bónas sin a dhíghníomhachtú, déantar na catagóirí sonraí go léir a phróiseáil ag an luas tosaigh, ach áirítear an méid míosúil sonraí sa méid a shocraítear sa taraif nó sa mhéid ar an sonrasc.
9
Le cinneadh an 8 Lúnasa 2018, mheas ANCOM gur tugadh isteach leis an rogha tharaife ‘bónas neamhtheoranta idirlín’ beart bainistithe tráchta nach raibh ag luí le hAirteagal 3(3) de Rialachán 2015/2120 agus gur cheart do Telekom România Mobile Communications deireadh a chur leis. De réir an chinnidh sin, caitheadh ar bhealach difriúil le cineálacha éagsúla tráchta, gan údar oibiachtúil, ós rud é go ndearnadh idirdhealú ar fhís-shruthú tríd an teorannú ar an uasluas a bhaineann leis an gcineál tráchta sin, eadhon 1.5 meigighiotán in aghaidh an tsoicind, ach go bhféadfaí cineálacha eile tráchta luas suas le 150 meigighiotán in aghaidh an tsoicind a bhaint amach. Ar an gcéad dul síos, áfach, níl an teorainn luais sin a bhaineann le catagóir áirithe tráchta bunaithe ar chúinsí teicniúla, de réir bhrí an dara fomhír d’Airteagal 3(3) den Rialachán sin, agus, ar an dara dul síos, ní féidir leis an teorainn sin teacht faoi cheann de na heisceachtaí dá bhforáiltear sa tríú fomhír d’Airteagal 3(3) den Rialachán sin.
10
Le breithiúnas an 26 Bealtaine 2021, sheas Curtea de Apel București (Cúirt Achomhairc Bhúcairist, an Rómáin) leis an gcaingean le haghaidh neamhniú a thionscain Telekom România Mobile Communications i gcoinne an chinnidh sin. Chinn an chúirt sin, go bunúsach, gurbh ionann fís-sruthú agus catagóir tráchta a bhí éagsúil go hoibiachtúil le catagóirí eile tráchta agus gur beart bainistithe tráchta trédhearcach, neamh-idirdhealaitheach, comhréireach, sealadach atá bunaithe ar cheanglais cáilíochta seirbhíse catagóirí sonracha tráchta atá éagsúil go hoibiachtúil agus ní ar chúinsí tráchtála a bhí sa rogha tharaife ‘bónas idirlín neamhtheoranta’.
11
Rinne ANCOM achomharc i gcoinne an bhreithiúnais sin os comhair an Înalta Curte Casaţie şi Justiţie (an Ard-Chúirt um Achomharc agus um Cheartas, an Rómáin), arb í an chúirt a rinne an tarchur í.
12
Measann an chúirt sin go dtugtar treoir leordhóthanach le breithiúnais an 15 Meán Fómhair 2020, Telenor Magyarország (C‑807/18 agus C‑39/19, EU:C:2020:708), an 2 Meán Fómhair 2021, Vodafone (C‑854/19, EU:C:2021:675), an 2 Meán Fómhair 2021, Vodafone (C‑5/20, EU:C:2021:676), agus an 2 Meán Fómhair 2021, Telekom Deutschland (C‑34/20, EU:C:2021:677) maidir leis na ceisteanna a d’ardaigh Telekom România Mobile Communications maidir leis an léiriú ar Airteagal 3(2) de Rialachán 2015/2120, arna léamh i bhfianaise aithris 7 den Rialachán sin, agus maidir leis an ngaol idir an fhoráil sin agus Airteagal 3(3) den Rialachán sin.
13
Mar sin féin, sonraíonn an chúirt sin nach mór di a chinneadh, ar an gcéad dul síos, an ionann an difríocht sa chóir a chuireann Telekom România Mobile Communications, agus an ‘bónas idirlín neamhtheoranta’ á ghníomhachtú, idir fís-sruthú agus catagóirí eile tráchta agus cóir neamh-chomhionann de réir bhrí na chéad fhomhíre d’Airteagal 3(3) de Rialachán 2015/2120. Ar an dara dul síos, fiafraíonn an chúirt a rinne an tarchur, i gcomhréir leis an dara fomhír d’Airteagal 3(3) den Rialachán sin, arna léamh i bhfianaise aithris 9 de, an bhfuil an bainistiú tráchta arna chur chun feidhme ag Telekom România Mobile Communications i gcomhthéacs an ghníomhachtaithe sin ina bheart bainistithe tráchta réasúnta. Ar an tríú dul síos, fiafraíonn an chúirt sin an bhféadfadh beart bainistithe den sórt sin teacht faoin eisceacht dá bhforáiltear i bpointe (c) den tríú fomhír d’Airteagal 3(3) den Rialachán sin, eadhon an gá le plódú sealadach a sheachaint ós rud é go bhfuil teorannú ar an luas a bhaineann le catagóir shonrach tráchta agus laghdú ar an taifeach inneachair físeáin go dtí uasmhéid 480p i gceist leis.
14
Measann an chúirt sin go bhfuil difríocht idir an cás atá i gceist sna príomhimeachtaí agus na cinn atá i gceist sna cásanna as ar eascair na breithiúnais a luaitear i mír 12 den bhreithiúnas seo. Bhain na cásanna deireanacha sin le roghanna taraife lena ndéantar idirdhealú i gcoinne na soláthraithe ábhair éagsúla trí thús áite a thabhairt do chomhpháirtithe an ghnóthais teileachumarsáide lena mbaineann nó trí theorainn a chur le luas an tráchta le haghaidh feidhmchláir nó seirbhísí nár áiríodh sa tairiscint taraife atá i gceist, ach, sa chás seo, cuirtear an difríocht sa chóir lena mbaineann i bhfeidhm beag beann ar na soláthraithe seirbhísí fís-sruthaithe, is é sin le rá, cibé acu an comhpháirtithe de chuid Telekom România Mobile Communication iad nó nach ea.
15
Sna himthosca sin, chinn an Înalta Curte de Casație și Justiție (an Ard-Chúirt um Achomharc agus um Cheartas) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An gcaithfear Airteagal 3 de Rialachán [2015/20] a léiriú sa chaoi a chiallaíonn go bhfuil rogha taraife a thairgeann gnóthas teileachumarsáide lena gceadaítear do chustaiméirí deiridh a ghlac leis na seirbhísí físe-sruthaithe go léir a úsáid saor in aisce, beag beann ar cé na soláthraithe óna dtionscnaíonn na seirbhísí sin agus gan beann ar an bhfuil stádas comhpháirtithe ábhair an ghnóthais teileachumarsáide acu nó nach bhfuil, gan méid na sonraí arna dtomhailt ag baint úsáide as na seirbhísí sin a áireamh i méid na sonraí a ráthaítear go míosúil leis an taraif shoghluaiste, ach le teorainn bandaleithead d’ábhair den chineál sin, ag luí leis na hoibleagáidí a eascraíonn as an bhforáil sin?’
Breithniú ar an gceist a tharchuirtear
16
Lena ceist, fiafraíonn an chúirt a rinne an tarchur, go bunúsach, an bhfuil Airteagal 3 de Rialachán 2015/2120 le léiriú sa chaoi go gcuirtear cosc leis ar rogha rochtana neamhshrianta ar an idirlíon, gan aon chostas breise, a thairgeann soláthraí seirbhísí rochtana ar an idirlíon dá chustaiméirí, lena gceadaítear do na custaiméirí sin, nuair a ghníomhachtaítear an rogha sin, úsáid a bhaint as seirbhísí fís-sruthaithe gan na sonraí a úsáidtear ar an gcaoi sin a áireamh i méid na sonraí a áirítear sa bhunphraghas míosúil ach lena gcuirtear teorainn leis an mbandaleithead a chuirtear i bhfeidhm ar an ábhar sin, beag beann ar na craoltóirí nó ar na soláthraithe, i gcomparáid leis an mbandaleithead a chuirtear i bhfeidhm maidir le catagóirí eile tráchta, ach, i gcás nach ngníomhachtaíonn na custaiméirí sin an rogha sin, go bhfaigheann an trácht uile, lena n‑áirítear fís-sruthú, an leibhéal céanna bandaleithid, ach déantar méid na sonraí a úsáidtear a dhealú ón méid a ghlac na custaiméirí céanna ina síntiús.
17
Beartaítear le forálacha éagsúla Airteagal 3 de Rialachán 2015/2120, mar is léir ó Airteagal 1 de go ndéanfar cóir chomhionann agus neamh-idirdhealaitheach ar thrácht i ndáil le soláthar seirbhísí rochtana ar an idirlíon agus cearta gaolmhara úsáideoirí deiridh a choimirciú (breithiúnais an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, mír 27, agus an 2 Meán Fómhair 2021, Telekom Deutschland, C‑34/20, EU:C:2021:677, mír 24).
18
Leagtar amach in Airteagal 3(1) de Rialachán 2015/2120, arna léamh i bhfianaise aithris 6 den Rialachán sin, cearta na n‑úsáideoirí deiridh, lena n‑áirítear na cearta chun faisnéis agus ábhar a rochtain agus a dháileadh agus chun feidhmchláir agus seirbhísí a úsáid agus a sholáthar. De réir Airteagal 3(2), níor cheart feidhmiú na gceart sin a theorannú le comhaontuithe arna dtabhairt i gcrích idir soláthraithe seirbhísí rochtana ar an idirlíon agus úsáideoirí deiridh ná le cleachtais tráchtála arna ndéanamh ag na soláthraithe sin.
19
Maidir le hAirteagal 3(3) den Rialachán sin, ní mór a thabhairt faoi deara, ar an gcéad dul síos, go bhforchuirtear leis an gcéad fhomhír den fhoráil sin, arna léamh i bhfianaise aithris 8 den Rialachán sin, ar sholáthraithe seirbhísí rochtana ar an idirlíon, oibleagáid ghinearálta maidir le cóir chomhionann, gan idirdhealú, srianadh ná cur isteach ar thrácht, nach féidir maolú uirthi in imthosca ar bith trí chleachtais tráchtála arna ndéanamh ag na soláthraithe sin nó trí chomhaontuithe arna dtabhairt i gcrích acu le húsáideoirí deiridh (breithiúnas an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, mír 47).
20
Ina dhiaidh sin, is léir ón dara fomhír d’Airteagal 3(3) agus ó aithris 9 de Rialachán 2015/2120, ar ina fianaise nach mór an dara fomhír sin a léamh, cé go gceanglaítear orthu an oibleagáid ghinearálta sin a chomhlíonadh, go bhfuil an fhéidearthacht fós ag na soláthraithe sin bearta réasúnta bainistithe tráchta a ghlacadh. Mar sin féin, tá an fhéidearthacht sin, inter alia, faoi réir an choinníll nach gcoinnítear na bearta sin níos faide ná mar is gá agus go bhfuil siad bunaithe ar ‘dhifríochtaí oibiachtúla idir ceanglais cáilíochta seirbhíse catagóirí sonracha áirithe tráchta’ agus ní ar ‘chuinsí tráchtála’ (féach, chuige sin, breithiúnas an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, mír 48).
21
Ar deireadh, de réir an tríú fomhír d’Airteagal 3(3), mura rud é gur glacadh é ar feadh tréimhse shocraithe agus gur gá é chun a chur ar chumas soláthraí seirbhísí rochtana ar an idirlíon oibleagáid dhlíthiúil a chomhlíonadh, nó sláine agus slándáil an líonra a chaomhnú, nó plódú an líonra a chosc nó a leigheas, ní féidir a mheas go bhfuil aon bheart arb é atá ann blocáil, moilliú, athrú, srianadh, cur isteach, díghrádú nó idirdhealú a dhéanamh idir, inter alia, ábhar sonrach, feidhmchláir shonracha nó seirbhísí sonracha réasúnta de réir bhrí an dara fomhír den fhoráil sin, agus, dá bhrí sin, ní mór a mheas go bhfuil siad ar neamhréir léi, sa cháil sin (féach, chuige sin, breithiúnas an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, mír 49).
22
I bhfianaise an mhéid sin, ba cheart a thabhairt faoi deara gurb é cuspóir na hoibleagáide ginearálta a leagtar amach sa chéad fhomhír d’Airteagal 3(3) de Rialachán 2015/2120 a áirithiú ní hamháin go staonfaidh soláthraithe seirbhísí rochtana ar an idirlíon ó bhearta a chur chun feidhme lena ngabhann idirdhealú idir craoltóirí nó soláthraithe éagsúla ábhair, feidhmchlár nó seirbhísí, ach, ar bhonn níos leithne, a áirithiú go gcaithfear go cothrom le gach ábhar a ndéantar rochtain air nó a dháiltear agus gach feidhmchlár nó seirbhís a úsáidtear nó a sholáthraítear trí sheirbhís rochtana ar an idirlíon.
23
Dá réir sin, ní féidir teacht ar an gconclúid ón tús go gcomhlíontar an oibleagáid ghinearálta sin ar bhonn an fhíorais amháin nach bhfuil beart arna chur i bhfeidhm ag soláthraí áirithe seirbhísí rochtana ar an idirlíon dírithe ar chóir dhifriúil a áirithiú do chraoltóirí nó soláthraithe áirithe ábhar, feidhmchlár nó seirbhísí, arb iad a gcomhpháirtithe, i gcomparáid leis an gcóir a áirithítear do chraoltóirí nó soláthraithe eile ábhar, feidhmchlár nó seirbhísí.
24
Dá bhrí sin, maidir le beart lena dteorannaítear an bandaleithead a chuirtear i bhfeidhm, i gcás ina ngníomhachtaítear rogha tharaife, maidir le fís-sruthú i gcomparáid leis an gceann a chuirtear i bhfeidhm maidir le catagóirí eile tráchta, ach, i gcás an rogha sin a bheith díghníomhachtaithe, go mbeadh an leibhéal céanna bandaleithid ag an trácht idirlín go léir, lena n‑áirítear fís-sruthú, déantar idirdhealú i measc an tráchta a bheith ina shárú ar an oibleagáid ghinearálta sin.
25
Is léir ó chásdlí na Cúirte nach féidir údar a thabhairt le difríocht den sórt sin sa chóir ar bhonn na saoirse conartha a aithnítear in Airteagal 3(2) de Rialachán 2015/2120, lena n‑áirítear trí bhíthin comhaontuithe arna dtabhairt i gcrích idir na soláthraithe seirbhísí rochtana ar an idirlíon lena mbaineann agus úsáideoirí deiridh, amhail tomhaltóirí, nó cleachtais tráchtála atá dírithe ar éileamh ón gcustaiméir lena mbaineann a shásamh (féach, chuige sin, breithiúnais an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, míreanna 36 agus 47, agus an 2 Meán Fómhair 2021, Telekom Deutschland, C‑34/20, EU:C:2021:677, míreanna 26 agus 32).
26
Os a choinne sin, mar is léir ón dara fomhír d’Airteagal 3(3) den Rialachán sin, féadfar beart lena ndéantar idirdhealú idir catagóirí éagsúla tráchta atá éagsúil go hoibiachtúil a chur chun feidhme má chomhlíonann sé na coinníollacha maidir le haicmiú mar ‘b[h]earta um bainistiú tráchta réasúnta’ de réir bhrí na forála sin. Mura gcomhlíontar na coinníollacha sin, féadfar beart den sórt sin a chur i bhfeidhm freisin má thagann sé faoi cheann de na trí eisceacht a liostaítear go cuimsitheach sa tríú fomhír d’Airteagal 3(3) den Rialachán sin, sa chás seo, dá bhforáiltear i bpointe (c) den fhoráil dheireanach sin.
27
Ar an gcéad dul síos, maidir leis an dara fomhír d’Airteagal 3(3) de Rialachán 2015/2120, leanann sé ón bhforáil sin, arna léamh i bhfianaise aithris 9 den Rialachán sin, go bhféadfaidh soláthraithe seirbhísí rochtana ar an idirlíon bearta bainistithe tráchta a chur chun feidhme lena ndéantar idirdhealú idir catagóirí sonracha tráchta ar choinníoll, inter alia, go bhfuil na bearta sin ceaptha cáilíocht fhoriomlán tarchuir agus eispéireas an úsáideora a bharrfheabhsú agus go bhfuil siad bunaithe ar dhifríochtaí oibiachtúla idir na ceanglais cáilíochta seirbhíse a bhaineann go sonrach leis na catagóirí sin agus ní ar bhonn cúinsí tráchtála.
28
Dá bhrí sin, ní féidir a mheas go bhfuil beart bainistithe tráchta bunaithe ar dhifríochtaí oibiachtúla den sórt sin ach amháin má chomhlíonann na coinníollacha teicniúla a chuireann an beart sin i bhfeidhm maidir le catagóir shonrach tráchta na ceanglais theicniúla maidir le cáilíocht seirbhíse a bhaineann leis an gcatagóir shonrach tráchta sin go sonrach.
29
Os a choinne sin, is iomchuí a mheas gur beart atá bunaithe ar ‘chúinsí tráchtála’ de réir bhrí an dara fomhír d’Airteagal 3(3) de Rialachán 2015/2120, aon bheart a dhéanann soláthraí seirbhísí rochtana ar an idirlíon i ndáil le haon úsáideoir deiridh a fhágann, gan bheith bunaithe ar dhifríochtaí oibiachtúla den sórt sin, nach gcaitear ar bhealach comhionann agus gan idirdhealú le hábhar, le feidhmchláir nó le seirbhísí arna dtairgeadh ag soláthraithe éagsúla ábhar, feidhmchlár nó seirbhísí (féach, chuige sin, breithiúnas an 15 Meán Fómhair 2020, Telenor Magyarország, C‑807/18 agus C‑39/19, EU:C:2020:708, mír 48). Go sonrach, tá beart lena ndéantar idirdhealú i measc an tráchta a dtugann soláthraí seirbhísí rochtana ar an idirlíon údar leis ar an aon fhoras go bhfuil difríocht idir catagóirí tráchta, gan, áfach, cuspóir an bhirt sin a bheith nasctha leis an difríocht sin bunaithe ar chúinsí tráchtála den sórt sin.
30
Is amhlaidh atá freisin i gcás beart lena ndéantar idirdhealú ní hamháin idir catagóirí éagsúla tráchta agus rogha tharaife á gníomhachtú, ach lena gcaitear leis an gcatagóir chéanna tráchta ar bhealach éagsúil de réir an phraghais a d’íoc an t‑úsáideoir deiridh ar mhéid áirithe sonraí.
31
Dá bhrí sin, le rogha tharaife amhail an rogha atá i gceist sna príomhimeachtaí, lena gcuirtear teorainn leis an mbandaleithead a chuirtear i bhfeidhm ar fhís-shruthú i gcomparáid leis an mbandaleithead atá i bhfeidhm i gcás catagóirí eile tráchta, ach, i gcás an rogha sin a dhíghníomhachtú, go gcuirtear an leibhéal bandaleithid céanna i bhfeidhm ar gach trácht, lena n‑áirítear fís-sruthú, déantar idirdhealú i measc trácht idirlín ar bhonn cúinsí tráchtála. Is amhlaidh is mó sin fós ós rud é nach maítear go bhfuil gá le teorannú bandaleithid chun físeáin a shruthú chun cáilíocht fhoriomlán an tarchuir agus eispéireas an úsáideora a bharrfheabhsú. Os a choinne sin, mar is léir ón iarraidh ar réamhrialú, laghdaíonn teorannú den sórt sin taifeach ábhar físe agus, dá bhrí sin, a gcáilíocht.
32
Thairis sin, i gcás ina bhfágtar faoi na custaiméirí lena mbaineann de chuid soláthraí seirbhísí rochtana ar an idirlíon an rogha chun í a ghníomhachtú nó a dhíghníomhachtú, lena gcuirtear bac ar an soláthraí sin tréimhse éifeachtach chur i bhfeidhm an bhirt bainistithe tráchta a rialú, ní fhéadfaí a mheas nach gcoimeádtar an beart sin ar bun ‘níos faide ná mar is gá’ de réir bhrí an dara fomhír d’Airteagal 3(3) de Rialachán 2015/2120.
33
Ar an dara dul síos, maidir le pointe (c) den tríú fomhír d’Airteagal 3(3) den Rialachán sin, ba cheart a thabhairt faoi deara go gceadaítear leis an bhforáil sin, atá le léiriú go docht, mar a luaitear in aithris 11 den Rialachán sin, bearta bainistithe tráchta a chur chun feidhme a d’fhéadfadh sé nach gcomhlíonfadh siad na ceanglais dá bhforáiltear sa dara fomhír d’Airteagal 3(3) den Rialachán sin, ar choinníoll go bhfuil gá leis na bearta sin agus ar feadh na tréimhse is gá amháin chun plódú an líonra atá ag bagairt a chosc nó éifeachtaí plódaithe eisceachtúil nó sealadach an líonra a mhaolú. Ós rud é nach féidir le soláthraí seirbhísí rochtana ar an idirlíon tréimhse éifeachtach chur i bhfeidhm an bhirt bainistithe tráchta a ghlac sé a rialú, mar a leagtar amach sa mhír roimhe seo den bhreithiúnas seo, ní féidir a mheas go bhfuil an beart sin teoranta don tréimhse is gá chun plódú líonra atá ag bagairt a chosc nó chun na héifeachtaí a bhaineann le plódú eisceachtúil nó sealadach ar an líonra a mhaolú, mar a cheanglaítear le pointe (c) den tríú fomhír d’Airteagal 3(3) de Rialachán 2015/2120.
34
Leanann sé ó na breithnithe go léir roimhe seo go sáraítear le rogha tharaife lena ndéantar, ar bhonn cúinsí tráchtála, idirdhealú i measc an tráchta a eascraíonn as teorannú ar an mbandaleithead a chuirtear i bhfeidhm maidir le fís-sruthú, gan teacht faoi aon cheann de na heisceachtaí dá dtagraítear sa tríú fomhír d’Airteagal 3(3), an oibleagáid ghinearálta maidir le cóir chomhionann, gan idirdhealú, srianadh ná cur isteach ar an trácht, a leagtar síos sa chéad fhomhír d’Airteagal 3(3).
35
Dá bhrí sin, ní mór a thabhairt mar fhreagra ar an gceist a chuirtear go bhfuil Airteagal 3 de Rialachán 2015/2120 le léiriú sa chaoi go gcuirtear cosc leis ar rogha rochtana neamhshrianta ar an idirlíon, gan aon chostas breise, a thairgeann soláthraí seirbhísí rochtana ar an idirlíon dá chustaiméirí, lena gceadaítear do na custaiméirí sin, nuair a ghníomhachtaítear an rogha sin, úsáid a bhaint as seirbhísí fís-sruthaithe gan na sonraí a úsáidtear ar an gcaoi sin a áireamh i méid na sonraí a áirítear sa bhunphraghas míosúil ach lena gcuirtear teorainn leis an mbandaleithead a chuirtear i bhfeidhm ar an ábhar sin, beag beann ar na craoltóirí nó ar na soláthraithe, i gcomparáid leis an mbandaleithead a chuirtear i bhfeidhm maidir le catagóirí eile tráchta, ach, i gcás nach ngníomhachtaíonn na custaiméirí sin an rogha sin, go bhfaigheann an trácht uile, lena n‑áirítear fís-sruthú, an leibhéal céanna bandaleithid, ach déantar méid na sonraí a úsáidtear a dhealú ón méid a ghlac na custaiméirí céanna ina síntiús.
Costais
36
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an tOchtú Dlísheomra) mar seo a leanas:
Maidir le hAirteagal 3 de Rialachán (AE) 2015/2120 ó Pharlaimint na hEorpa agus ón gComhairle an 25 Samhain 2015 lena leagtar síos bearta maidir le rochtain oscailte ar an idirlíon agus lena leasaítear Treoir 2002/22/CE maidir le seirbhís uilíoch agus cearta úsáideoirí a bhaineann le líonraí agus seirbhísí cumarsáide leictreonaí agus Rialachán (AE) Uimh. 531/2012 maidir le fánaíocht a dhéanamh ar líonraí poiblí cumarsáide soghluaiste laistigh den Aontas,
ní mór léiriú a dhéanamh mar seo a leanas:
Cuirtear cosc leis ar rogha rochtana neamhshrianta ar an idirlíon, gan aon chostas breise, a thairgeann soláthraí seirbhísí rochtana ar an idirlíon dá chustaiméirí, lena gceadaítear do na custaiméirí sin, nuair a ghníomhachtaítear an rogha sin, úsáid a bhaint as seirbhísí fís-sruthaithe gan na sonraí a úsáidtear ar an gcaoi sin a áireamh i méid na sonraí a áirítear sa bhunphraghas míosúil ach lena gcuirtear teorainn leis an mbandaleithead a chuirtear i bhfeidhm ar an ábhar sin, beag beann ar na craoltóirí nó ar na soláthraithe, i gcomparáid leis an mbandaleithead a chuirtear i bhfeidhm maidir le catagóirí eile tráchta, ach, i gcás nach ngníomhachtaíonn na custaiméirí sin an rogha sin, go bhfaigheann an trácht uile, lena n‑áirítear fís-sruthú, an leibhéal céanna bandaleithid, ach déantar méid na sonraí a úsáidtear a dhealú ón méid a ghlac na custaiméirí céanna ina síntiús.
Sínithe
(
*1
)	Teanga an cháis: an Rómáinis.